Minn dawn il-kolonni, fuq dan il-ġurnal, żgur li mhux ser jirnexxieli nsolvi problemi li intom bħala sidien ta' negozji żgħar, jista' jkun li għaddejjin minnhom bħalissa, u lanqas qed nippretendi li b'xi daqqa ta' bakketta maġika, nista' noffrilkom iċ-ċavetta għas-suċċess għan-negozju tagħkom! Lanqas l-MEA, ma hi f'pożizzjoni li tagħmel dan, iżda lesti li nibqgħu noffrulkom l-għajnuna kollha meħtieġa sabiex issibu l-kuraġġ, ma taqtgħux qalbkom u tibqgħu tħarsu 'l quddiem. Jien illum ser nipprova nkun ta' għajnuna, sabiex intom tagħrfu tħarsu lejn futur fin-negozju b'kuraġġ, b'determinazzjoni u b'sens ta' ottimiżmu u pożittività. L-ewwel parir li nixtieq nagħti lil sidien ta' negozji żgħar, hu li qatt ma għandkom tħarsu lura, ħlief biex titgħallmu mill-iżbalji li jista' jkun li għamiltu fil-passat. Persuna fin-negozju għandha żżomm għolja kemm jista' jkun l-istima lejha nnifisha u tagħmel minn kollox biex qatt ma taqta' qalbha. In-negozju bħal roller coaster, fih ħafna tlajja' u nżul. F'xi daqqiet tinżel tiġri, u f'mumenti oħra titla 'l fuq b'mod imqanżaħ, iżda finalment kull min rikeb ir-roller coaster, jaf li fl-aħħar mill-aħħar il-vagun li tkun riekeb fih, dejjem jasal fejn għandu jasal, u dan għaliex kull min ikun riekeb ikun għaraf iżomm sod, qagħad attent li qatt ma jinħall miċ-ċintori tas-sikurezza, u qatt ma abbanduna l-istess vagun. Hekk ukoll fid-dinja tan-negozju, fil-mumenti diffiċli, wieħed ma għandu qatt iċedi, u għandu dejjem jibqa' determinat li jfittex is-sapport, ikunu xi jkunu ċ-ċirkostanzi. Fil-mumenti diffiċli wieħed għandu jagħraf jirrealizza li: • il-futur fin-negozju ma hu ser ifasslu għalih ħadd, iżda jrid ikun hu stess, bħala s-sid ta' negozju li jippjanah, u għalhekk irid kontinwament jibqa' jagħmel ħiltu, jemmen fih innifsu, u dan kollu jrid jagħmlu b'konvinzjoni. • L-imprenditur għandu dejjem ikun kapaċi joħlom. Irid jidra jimxi b'rasu fis-sħab, iżda il-ħin kollu b'saqajh mal-art. Qatt ma għandu jikkuntenta meta oġġettiv jintlaħaq, iżda għandu dejjem jibqa' jistabilixxi oġġettivi ġodda ogħla minn dawk li jkun laħaq fix-xhur ta' qabel. • Fi tmexxija ta' negozju, kull imprenditur irid jassigura li jkun dejjem flessibbli. Il-possibilità hi li n-negozju, ikun x'ikun, ser ikollu bżonn jgħaddi minn diversi tibdiliet matul iż-żmien hija realtà, u għalhekk ikun hemm bżonn li f'mumenti partikolari, jintużaw strategiji ta' tmexxija differenti. • Min iħaddem irid, sa mill-bidu nett, ikun kapaċi jinvesti sew fl-impjegati tiegħu, u jara li huma jkunu jippossjedu kapaċitajiet ta' komunikazzjoni effettiva, li jkunu kapaċi jadottaw lilhom infushom fi kwalunkwe ċirkostanza, jgħinuk issolvi l-problemi u mhux ikabbruhomlok, ikunu kreattivi u immaġinattivi, kif ukoll importanti li jkunu kapaċi jaħdmu f'tim. • Kull sid ta' negozju, għandu jħares lejn ir-regolamenti u l-liġijet speċjalment dawk li jirregolaw kuntratti ta' impjieg kif ukoll kundizzjonijiet tax-xogħol, bħala mezz ta' gwida sabiex itejjeb in-negozju tiegħu, u mhux iħares lejhom bħala xkiel. Aktar ma wieħed ikun konformi ma' dak li jgħidu l-ligijiet, aktar ikun qed jiġi ggarantit is-suċċess fin-negozju. • Tajjeb ukoll li min iħaddem jifhem li minn kull negozju żgħir, dejjem ħarġu ideat kbar, u sabiex tirnexxi fin-negozju ma hemmx għalfejn li tfixkel, tgħir, jew tiġġieled ma sieħbek fin-negozju. Trid tagħraf taħdem ma' sħabek fin-negozju, trid tkun kapaċi tkun innovattiv, trid tagħmel ħafna ricerka, ma tibżax mill-kompetizzjoni, u b'għaqal u b'kuraġġ tkun kapaċi terbaħ fl-istess kompetizzjoni. • Imprenditur bil-għaqal għandu jagħraf li kull sfida fin-negozju jrid iddawwarha f'opportunità ta' xogħol, u filwaqt li dejjem għandek tibża għall-impjegati tiegħek, u toffrilhom l-aħjar ambjent fejn jaħdmu, ma għandek qatt tieqaf toffri t-taħriġ lil-istess impjegati sabiex huma jkunu kapaċi joffru prodotti ta' kwalità u l-aħjar servizz, għalik, u għal klijentela tiegħek. L-Assoċjazzjoni ta' Min Iħaddem għandha ħafna x'toffri lil sidien ta' negozji żgħar. Bħal forsi diġà semmejt fl-artikli preċedenti, illum il-ġurnata l-MEA għandha l-SME Helpdesk tagħha, u dan qed joffri servizzi ta' għajnuna kull meta qed jiġi mitlub. Barra minn hekk bħala assoċjazzjoni minn żmien għal żmien , dejjem nieħdu ħsieb li norganizzaw korsijiet dwar HR, Employment Law, u Family Businesses, fost oħrajn, sabiex b'hekk ngħinu lil istess employers iżommu lilhom infushom dejjem aġġornati b'dak kollu li jista' jkun ta' għajnuna għalihom. Li tmexxi negozju m'għadhiex biċċa xogħol faċli. Trid tkun kapaċi tisfrutta s-sengħa impreditorjali li kull negozjant illum aktar minn qatt qabel, għandu bżonn li jkollu. Kull min qiegħed fin-negozju irid kontinwament jibqa' jistinka,ma jaqta' qalbu qatt, ikun kreattiv, u fuq kollox jaġixxi ta' imprenditur ta' vera, għaliex jekk jagħmel dan, mingħajr ma jkun jaf ikun iggarantixxa ċ-ċavetta għas-suċċess għall-istess negozju tiegħu.